Llant tewriqin illexsen d imeṭṭi, ččurent d tuzzmiwin, ccah d usḥisef, deg-sent acetki ɣef tizelgi i izedɣen wid yeckenṭḍen deg uqdim irekkun, yerna ugin amaynut yettmecɛuɛulen, qqimen kan gar-sen, abrid yeɛreq-asen, armi ǧǧan ula d ayla-nsen d asuki.Ttemɛassan kan gar-sen, armi i asen-tejla tmuɣli ɣef yiḍelli, uzekka-nsen. Ma d tiwriqin tineggura, deg-sent tayri, leḥnana d usirem n Ṭawes i iɛecqen amuḍin, deg-sent teɣra-as-d tabrat ideg imeslayen xelḍen d yimeṭṭi. Deg-sent, nnejmaɛen-d akk yiwudam n teḥkayin mi d-teddem ungal aneggaru n umeddakkel-is amuḍin : Nayaten yessawalen. Teɣra-as-d asebter ɣef tatut, syin teqleb tawerqet tkemmel taɣuri, ur iban d lewṣaya, ur iban d asirem i as-d-yefka. Ma d amru n tidet n tewriqin-a, yufa-d iman-is xelḍent-as tewriqin seg wakken ur ɛdilent.